2. ลักษณะการประกอบธุรกิจ

2.1 ความเป็นมาของบริษัท

โรงพยาบาลบำรุงราษฎร์ เปิดดำเนินการในปี 2523
เป็นโรงพยาบาลเอกชนแห่งแรกในย่านใจกลางกรุงเทพมหานครด้วยขนาด 220 เตียง
และด้วยการเจริญเติบโตอย่างต่อเนื่อง
โรงพยาบาลได้ประสบความสำเร็จในการนำหลักทรัพย์เข้าซื้อขายในตลาดหลักทรัพย์แห่งประเทศไทย
และเป็นบริษัทจดทะเบียนในตลาดหลักทรัพย์ ตั้งแต่ปี 2532 เป็นต้นมา

ในปี 2540 โรงพยาบาลเปิดอาคารโรงพยาบาลใหม่ขนาด 554 เตียง ภายใต้การบริหารงาน
ของบริษัทย่อย คือบริษัทบำรุงราษฎร์ เมดิคอล เซ็นเตอร์ จำกัด โดยบริษัทโรงพยาบาลบำรุงราษฎร์
จำกัด (มหาชน) ได้โอนกิจการโรงพยาบาล พนักงาน
ตลอดจนเครื่องมือแพทย์ให้แก่บริษัทบำรุงราษฎร์ เมดิคอล เซ็นเตอร์ จำกัด และบริษัท
โรงพยาบาลบำรุงราษฎร์ จำกัด (มหาชน) ได้เปลี่ยนสถานะเป็น Holding Company โดยถือหุ้น
95% ในบริษัทบำรุงราษฎร์ เมดิคอล เซ็นเตอร์ จำกัด

ในปี 2542 บริษัทบำรุงราษฎร์ เมดิคอล เซ็นเตอร์ จำกัด
เป็นโรงพยาบาลแห่งแรกในประเทศไทยที่ได้รับการรับรองมาตรฐาน ISO 9002
และการรับรองคุณภาพโรงพยาบาลไทย (Thai Hospital Accreditation - HA)

ในช่วงต้นปี 2543 บริษัทได้ขอให้ตลาดหลักทรัพย์แห่งประเทศไทยหยุดการซื้อขายหลักทรัพย์ของบริษัท
เนื่องจากบริษัทอยู่ระหว่างการเจรจาปรับโครงสร้างหนี้กับเจ้าหนี้ และในเดือนสิงหาคม 2543
บริษัทประสบผลสำเร็จในการปรับโครงสร้างหนี้ ซึ่งรวมถึงการแปลงหนี้บางส่วนเป็นทุน
การออกหุ้นกู้แปลงสภาพเพื่อชำระหนี้บางส่วน และการโอนสินทรัพย์เพื่อชำระหนี้
การแปลงหนี้บางส่วนเป็นทุนเป็นผลให้ธนาคารกรุงเทพ จำกัด (มหาชน) ถือหุ้นในบริษัทเพิ่มขึ้นจาก
8.8% เป็น 49.6% ในส่วนของบริษัทย่อย คือบริษัทบำรุงราษฎร์ เมดิคอล เซ็นเตอร์ จำกัด
ก็ได้มีการปรับโครงสร้างหนี้เช่นกัน ซึ่งรวมถึงการแปลงหนี้บางส่วนเป็นทุน
การขยายระยะเวลาการชำระหนี้ และการปรับอัตราดอกเบี้ยเงินกู้
ซึ่งรายการดังกล่าวเป็นผลให้การถือหุ้นของบริษัทในบริษัทบำรุงราษฎร์ เมดิคอล เซ็นเตอร์ จำกัด
เพิ่มขึ้นจาก 95% เป็น 97.45%

โรงพยาบาลบำรุงราษฎร์ มีความมุ่งมั่นที่จะเป็นผู้นำทางด้านมาตรฐานคุณภาพ และในปี 2544
บริษัทได้รับประกาศนียบัตรรับรองคุณภาพมาตรฐาน ISO 14001 ด้านการบริหารจัดการสิ่งแวดล้อม
อีกทั้งยังเป็นโรงพยาบาลแห่งแรกในเอเชียที่ได้รับรองคุณภาพมาตรฐาน ISO 9001:2000
และได้รับการต่ออายุการรับรองคุณภาพโรงพยาบาลไทย (HA)
ทำให้โรงพยาบาลบำรุงราษฏร์เป็นโรงพยาบาลแห่งแรกของประเทศไทยที่ได้รับการรับรองคุณภาพมาตรฐานพร้อมกัน
3 มาตรฐาน ส่วนในเรื่องการขยายธุรกิจ บริษัทเล็งเห็นโอกาสในการขยายธุรกิจเข้าสู่
“การแพทย์เพื่อป้องกัน” (“Preventive Medicine”) และได้เข้าร่วมทุนกับสถาบัน La
Clinique de Paris ซึ่งเป็นสถาบันที่มีชื่อเสียงในยุโรป
เชี่ยวชาญด้านการป้องกันและรักษาเพื่อชะลอความเสื่อมของร่างกาย โดยร่วมกันเปิดศูนย์สุขภาพ
Vitallife โดยบริษัทเข้าถือหุ้น 50% Vitallife ได้เริ่มเปิดให้บริการในวันที่ 28 สิงหาคม
2544

ในปี 2545 บริษัทได้ลงทุนเพิ่มเติมใน Vitallife โดยซื้อหุ้นที่เหลืออีก 50% คืนจากผู้ร่วมทุนเดิม
ซึ่งทำให้สัดส่วนการถือหุ้นของบริษัทใน Vitallife เพิ่มขึ้นจาก 50% เป็น 100%
โดยบริษัทได้ซื้อหุ้นคืนจำนวน 157,500 หุ้น รวมเป็นเงิน 9.95 ล้านบาท
ซึ่งทำให้จำนวนหุ้นที่บริษัทถือใน Vitallife เพิ่มขึ้นจาก 157,194 หุ้น เป็น 314,954 หุ้น
นอกจากนี้ บริษัทยังคงมีการขยายการบริการสำหรับคนไข้ต่างประเทศอย่างต่อเนื่อง
โดยได้เปิดศูนย์บริการผู้ป่วยต่างชาติอย่างเป็นทางการเพื่อรองรับคนไข้ชาวต่างชาติที่เพิ่มขึ้นเรื่อยๆ
อีกทั้งบริษัทได้ก่อตั้งหน่วยงานบำรุงราษฎร์ อินเตอร์เนชันแนล หรือ BHI
เพื่อให้บริการปรึกษาและบริหารจัดการ รวมถึงวางแผนและออกแบบโรงพยาบาล
ให้กับโรงพยาบาลต่างๆ ในภูมิภาค

ในปี 2545 บริษัทบำรุงราษฎร์ เมดิคอล เซ็นเตอร์ จำกัด
เป็นโรงพยาบาลแห่งแรกในเอเชียที่ได้รับการรับรองคุณภาพที่เป็นมาตรฐานระดับสากล
โดยสถาบันรับรองคุณภาพโรงพยาบาลสากล (Joint Commission International
Accreditation - JCIA) จากสหรัฐอเมริกา JCIA
เป็นองค์กรภายใต้คณะกรรมการเฉพาะกิจเพื่อการรับรองคุณภาพสถานพยาบาล (Join
Commission on Accreditation of Healthcare Organization - JCAHO)
โดยมีวัตถุประสงค์ที่จะพัฒนาคุณภาพสถานพยาบาลต่างๆทั่วโลก
ผ่านองค์กรที่ให้คำปรึกษาและให้การรับรองคุณภาพระหว่างประเทศ

ในปี 2546 โรงพยาบาลบำรุงราษฎร์ได้เปิดศูนย์ทางเดินอาหารและตับ และ “หมู่บ้านเด็ก”
ซึ่งเป็นศูนย์กุมารเวชใหม่ และมีการปรับเปลี่ยนคลินิกผู้ป่วยนอก
เพื่อขยายปริมาณการให้บริการผู้ป่วยนอก จาก 3,000 คนต่อวัน เป็น 3,500 คนต่อวัน

นอกจากนี้ BHI ได้ลงนามในสัญญาการบริหารโรงพยาบาล 2 แห่งในปี 2546 ในประเทศพม่า
และบังคลาเทศ นอกจากนี้
กระทรวงการต่างประเทศได้เห็นชอบให้โรงพยาบาลบำรุงราษฎร์เป็นผู้สนับสนุนการจัดประชุมสุดยอดระดับผู้นำเอเปค
(APEC Leader Summit) ในเดือนตุลาคม 2546
ซึ่งโรงพยาบาลได้ให้บริการด้านการแพทย์เป็นกรณีพิเศษ สำหรับผู้นำสูงสุดของสมาชิกเอเปคจาก 21
เขตเศรษฐกิจ ผู้เข้าร่วมประชุมเอเปค และสื่อมวลชน

ปี 2546
เป็นปีที่โรงพยาบาลบำรุงราษฎร์ประสบความสำเร็จในการย้ายการซื้อขายหลักทรัพย์ของบริษัทกลับไปยังหมวดการแพทย์
เพื่อเริ่มการซื้อขายในตลาดหลักทรัพย์แห่งประเทศไทย โดยที่ในเดือนตุลาคม 2546
ธนาคารกรุงเทพ จำกัด (มหาชน) ซึ่งเป็นผู้ถือหุ้นกู้แปลงสภาพมีประกันบางส่วน บำรุงราษฎร์ชุดที่ 2
ครบกำหนดไถ่ถอนปี 2555 ได้ทำการแปลงสภาพหุ้นกู้แปลงสภาพจำนวน 750 ล้านบาท
เป็นหุ้นสามัญจำนวน 42,857,142 หุ้น
เป็นผลให้จำนวนหุ้นสามัญที่ออกและชำระแล้วของบริษัทเพิ่มขึ้นจาก 89,265,661 หุ้นเป็น
132,122,803 หุ้น โดยที่ธนาคารกรุงเทพ จำกัด (มหาชน)
ได้ขายหุ้นสามัญที่เกิดจากการแปลงสภาพแก่บุคคลในวงจำกัดที่ราคา 25.00 บาทต่อหุ้น
รายการดังกล่าว เป็นผลให้สัดส่วนการถือหุ้นของธนาคารกรุงเทพในบริษัทลดลงจาก 49.6% เหลือ
33.6% หลังจากการขายหุ้นให้แก่บุคคลในวงจำกัดดังกล่าว
บริษัทได้ยื่นจดหมายต่อตลาดหลักทรัพย์แห่งประเทศไทย
เพื่อขอให้ตลาดหลักทรัพย์พิจารณาให้หุ้นของบริษัทพ้นเหตุเพิกถอน
และย้ายกลับสู่หมวดอุตสาหกรรมปกติ (หมวดการแพทย์) ซึ่งตลาดหลักทรัพย์ได้อนุมัติในวันที่ 17
ตุลาคม 2546 และหลักทรัพย์ของบริษัทได้เริ่มการซื้อขายในวันที่ 29 ตุลาคม 2546 เป็นต้นมา

เมื่อวันที่ 12 พฤศจิกายน 2546 ที่ประชุมคณะกรรมการบริษัทมีมติเห็นชอบ และถัดมาเมื่อวันที่ 18
ธันวาคม 2546 ที่ประชุมผู้ถือหุ้นได้มีมติอนุมัติให้บริษัทโอนทุนสำรองตามกฎหมาย จำนวน
36,639,475 บาท และส่วนเกินมูลค่าหุ้นสามัญจำนวน 1,209,465,422 บาท
ไปชดเชยผลขาดทุนสะสมของบริษัท และมีมติอนุมัติให้ลดทุนจดทะเบียนของบริษัท จาก
1,845,405,370 บาท เป็น922,702,685 บาท โดยการลดมูลค่าหุ้นที่ตราไว้ของบริษัท
จากเดิมหุ้นละ 10.00 บาท เป็นหุ้นละ 5.00 บาท ซึ่งจะมีผลทำให้ทุนชำระแล้วของบริษัทลดลงจาก
1,326,818,730 บาท เป็น 663,409,365 บาท
โดยที่บริษัทจะนำทุนชำระแล้วที่ลดลงทั้งหมดไปชดเชยผลขาดทุนที่เหลือของบริษัท
บริษัทได้ดำเนินการจดทะเบียนการลดทุนของบริษัทกับกระทรวงพาณิชย์เรียบร้อยแล้ว เมื่อวันที่ 8
มีนาคม 2547

นอกจากนี้ในปี 2546 โรงพยาบาลบำรุงราษฎร์ ได้รับรางวัลต่าง ๆ ดังต่อไปนี้

- รางวัลบริษัทขนาดเล็กยอดเยี่ยม (Best Small Cap Company) ของประเทศไทย
จากนิตยสาร AsiaMoney

- รางวัล Super Brand โดย Super Brands International Asia

- รางวัล 20 ธุรกิจอัจฉริยะ ประจำปี 2545/2546 ประเภทความเป็นเลิศสาขาธุรกิจ
และเทคโนโลยีสารสนเทศแห่งแรกของประเทศไทย ซึ่งจัดโดย อินเทลลิเจนท์ เอ็นเตอร์ไพรซ์
เอเชีย (Intelligent Enterprise Asia) ประเทศสิงคโปร์
ในฐานะภาคธุรกิจที่ประสบความสำเร็จในการนำเอาเทคโนโลยีสารสนเทศมาพัฒนาใช้กับธุรกิจจนเกิดประสิทธิผลต่อธุรกิจ
และการบริการลูกค้า

2.2 ภาพรวมการประกอบธุรกิจของกลุ่มบริษัท

บริษัทโรงพยาบาลบำรุงราษฎร์ จำกัด (มหาชน) เป็น Holding Company
มีการประกอบธุรกิจในกลุ่มธุรกิจ 3 กลุ่ม คือกลุ่มธุรกิจการแพทย์ กลุ่มธุรกิจการบริการซักรีด
และกลุ่มธุรกิจการให้สิทธิการเช่าที่ดิน
กลุ่มธุรกิจการแพทย์เป็นกลุ่มธุรกิจเดียวที่มีการดำเนินกิจการอยู่ในขณะนี้ กลุ่มธุรกิจการบริการซักรีด
และกลุ่มธุรกิจการให้สิทธิการเช่าที่ดินปัจจุบันหยุดดำเนินกิจการ

[]ผังโครงสร้างองค์กร

* บริษัท แอล. เอส คลีนนิ่ง จำกัด และ บริษัท บี. เอช อเวนิว
จำกัดปัจจุบันหยุดการดำเนินกิจการ

บริษัทโรงพยาบาลบำรุงราษฎร์ จำกัด (มหาชน) เป็น Holding Company ถือหุ้นร้อยละ 97.45
ในบริษัทบำรุงราษฎร์ เมดิคอล เซ็นเตอร์ จำกัด และร้อยละ 100 ในบริษัทไวทัลไลฟ์จำกัด
นอกจากนี้ บริษัทโรงพยาบาลบำรุงราษฎร์ จำกัด (มหาชน)
มีการให้บริการที่เป็นการเสริมสร้างธุรกิจการแพทย์
ซึ่งรวมถึงการบริการที่พักสำหรับคนไข้ชาวต่างชาติและครอบครัว
และการบริการปรึกษาและบริหารจัดการระหว่างประเทศแก่โรงพยาบาลต่างๆ

กลุ่มธุรกิจการแพทย์

บริษัทบำรุงราษฎร์ เมดิคอล เซ็นเตอร์ จำกัด เป็นโรงพยาบาลเอกชนขนาด 554 เตียง
ตั้งอยู่ใจกลางเมืองกรุงเทพ
และเป็นผู้ให้บริการทางการแพทย์ชั้นนำในประเทศไทยและในภูมิภาคเอเชียตะวันออกเฉียงใต้
โรงพยาบาลให้บริการด้านรักษาพยาบาลอย่างครบวงจรด้วยคุณภาพและความเป็นเลิศ

บริษัทไวทัลไลฟ์ จำกัด เป็นศูนย์ส่งเสริมสุขภาพแบบครบวงจร
เชี่ยวชาญทางด้านการให้บริการป้องกันและรักษาเพื่อชะลอความเสื่อมของร่างกาย

กลุ่มธุรกิจการบริการซักรีด

บริษัท แอล. เอส คลีนนิ่ง จำกัด ปัจจุบันหยุดดำเนินกิจการ

กลุ่มธุรกิจการให้สิทธิการเช่าที่ดิน

บริษัท บี. เอช อเวนิว จำกัด ปัจจุบันหยุดการดำเนินกิจการ

โครงสร้างรายได้ 

หน่วย: ล้านบาท

  --------------------------------------------------------------------------------------------------------------------------
  กลุ่มธุรกิจ                 ดำเนินการโดย              % การถือหุ้นของบริษัท ปี 2546             ปี 2545             ปี 2544     
  ----------------------- ------------------------ ---------------- ---------- ------- ---------- ------- ---------- -------
                                                                    รายได้รวม   %       รายได้รวม   %       รายได้รวม   %

  ธุรกิจการแพทย์             บจ.                      97.45            4,437      97.0    3,572      97.4    3,008      98.0
                          บำรุงราษฎร์เมดิคอลเซ็นเตอร์                                                                     

  ธุรกิจการแพทย์             บจ. ไวทัลไลฟ์              100.00           18         0.2     9          0.2     2          -

  รวมธุรกิจการแพทย์                                                    4,499      97.2    3,581      97.6    3,010      98.0

  ธุรกิจให้เช่า               บมจ. โรงพยาบาลบำรุงราษฎร์  -                29         0.6     28         0.8     24         0.8

  ธุรกิจให้เช่า               บจ.                      97.45            21         0.5     20         0.5     21         0.7
                          บำรุงราษฎร์เมดิคอลเซ็นเตอร์                                                                     

  รวมธุรกิจให้เช่า                                                      50         1.1     48         1.3     45         1.5

  อื่นๆ                     บมจ. โรงพยาบาลบำรุงราษฎร์  -                39         0.8     26         0.7     4          0.1

  อื่นๆ                     บจ.                      97.45            40         0.9     15         0.4     11         0.4
                          บำรุงราษฎร์เมดิคอลเซ็นเตอร์                                                                     

  รวมอื่นๆ                                                            79         1.7     41         1.1     15         0.5

  ธุรกิจการบริการซักรีด        บจ. แอล. เอส คลีนนิ่ง       25.00            -          -       -          -       -          -

  ธุรกิจการให้สิทธิการเช่าที่ดิน   บจ. บี. เอช อเวนิว         99.94            -          -       -          -       -          -

  Total                                                             4,620      100.0   3,670      100.0   3,070      100.0
  --------------------------------------------------------------------------------------------------------------------------

เป้าหมายการดำเนินธุรกิจ

บริษัทมีเป้าหมายการดำเนินธุรกิจดังต่อไปนี้

1. การขยายธุรกิจในพื้นที่ปัจจุบัน:
ด้วยปริมาณคนไข้ของโรงพยาบาลที่เพิ่มขึ้นอย่างรวดเร็วและต่อเนื่อง โรงพยาบาลคาดว่า
จะถึงจุดอิ่มตัวของพื้นที่การให้บริการในอีก 2-3 ปีข้างหน้า โดยเฉพาะผู้ป่วยนอก
ดังนั้นบริษัทจึงได้เริ่มก่อสร้างอาคารใหม่ ซึ่งมี 22 ชั้น เพื่อรองรับจำนวนคนไข้ที่เพิ่มขึ้น โดยที่ 10
ชั้นแรกของอาคาร จะเป็นพื้นที่สำหรับจอดรถ สามารถจอดได้ประมาณ 800 คัน
คาดว่าจะแล้วเสร็จในไตรมาสที่ 4 ปี 2547 และอีก 12 ชั้นขึ้นไป
จะเป็นพื้นที่สำหรับการบริการผู้ป่วยนอกและสำนักงานผู้บริหารโรงพยาบาล พื้นที่ในส่วนนี้
คาดว่าจะแล้วเสร็จในปี 2549

2. เป็นผู้นำในการให้บริการทางการแพทย์ในภูมิภาค:
โรงพยาบาลมีความมุ่งมั่นที่จะคงความเป็นผู้นำในการให้บริการทางการแพทย์อยู่เสมอ
ทั้งในประเทศไทยและในภูมิภาคนี้
ตลอดจนมีการพัฒนาคุณภาพการรักษาพยาบาลและบริการอย่างต่อเนื่อง โดยที่โรงพยาบาลถือว่า
การที่ได้รับรองคุณภาพโรงพยาบาลสากลโดย JCIA เป็นการได้รับการยอมรับที่สำคัญ

3. การขยายธุรกิจไปยังต่างประเทศ:
บริษัทมีนโยบายในการขยายธุรกิจให้เป็นที่รู้จักมากขึ้นในต่างประเทศ
โดยที่นอกจากจะนำคนไข้เข้ามารักษาในประเทศไทยแล้ว บริษัทมีแผนที่จะนำรายได้เข้าประเทศ
โดยการรับเป็นที่ปรึกษาและบริหารจัดการโรงพยาบาล บริษัทได้ก่อตั้งหน่วยงาน BHI ขึ้น
เพื่อให้บริการให้คำปรึกษาและบริหารงานโรงพยาบาลโดยเฉพาะ

4. โอกาสในธุรกิจที่ช่วยส่งเสริมกิจการโรงพยาบาล: โรงพยาบาลบำรุงราษฎร์
เป็นโรงพยาบาลแห่งแรกในประเทศที่มีการขยายธุรกิจสู่ศูนย์ส่งเสริมสุขภาพแบบครบวงจร
เพื่อป้องกันและรักษาชะลอความเสื่อมของร่างกาย
โรงพยาบาลจะยังคงหาโอกาสในการขยายกิจการเช่นนี้
เพื่อเป็นการส่งเสริมฐานการให้บริการทางด้านการแพทย์ของโรงพยาบาลต่อไป

ความคืบหน้าของเป้าหมายการดำเนินธุรกิจในปี 2545

การเป็นผู้นำทางด้านคุณภาพ: โรงพยาบาลยังคงเป็นผู้นำทางด้านคุณภาพ
ดังเห็นได้จากการที่โรงพยาบาลเป็นโรงพยาบาลเอกชนแห่งแรกที่ได้รับการรับรองคุณภาพโรงพยาบาลไทย
(HA) เป็นครั้งที่สอง
และเป็นโรงพยาบาลแห่งแรกในเอเชียที่ได้รับการรับรองคุณภาพระดับสากลโดย JCIA

การพัฒนาระบบสารสนเทศอย่างต่อเนื่อง: บริษัทมีการพัฒนาและแก้ไขระบบสารสนเทศอย่างต่อเนื่อง
เพื่อให้ผู้ป่วยมีความมั่นใจและได้รับบริการที่มีประสิทธิภาพ และประสิทธิผล

การให้สิ่งตอบแทนแก่ชุมชน: มูลนิธิโรงพยาบาลบำรุงราษฎร์
ร่วมกับกองทุนทอมสันได้จัดโครงการคลินิกเคลื่อนที่
ออกให้บริการรักษาพยาบาลแก่ชุมชนด้อยโอกาสในเขตกรุงเทพ และปริมณฑล เป็นเวลา 5
วันครึ่งต่อสัปดาห์ โดยไม่คิดค่าใช้จ่าย นอกจากนี้ ในปี 2546 และ 2547
โรงพยาบาลมีโครงการผ่าตัดหัวใจเด็กผู้ยากไร้ 72 คน โดยไม่คิดค่าใช้จ่าย
เพื่อถวายเป็นพระราชกุศล เนื่องในโอกาสสมเด็จพระนางเจ้าสิริกิติ์พระบรมราชินีนารถ
ทรงเจริญพระชนมพรรษา ย่างเข้า 6 รอบในปี 2547